Politiets intensive jagt på fyrværkeri-affyrende ballademagere i dagene før nytårsaften og i dagene efter har indtil videre resulteret i 13 sager og ti sigtelser.

Det oplyser justitsminister Nick Hækkerup (S) i et svar til Folketingets Retsudvalg på baggrund af oplysninger fra Rigspolitiet og Rigsadvokaten.

Politiet har samlet registreret 13 sager, hvor de har fanget gerningspersonerne.

I tre af sagerne er der tale om børn under 15 år, hvorfor der ikke er rejst sigtelse.

Alle de ti sigtede er under 22 år, fremgår det af svaret.

Læs også : DF vil gøre som svenskerne: Give hårdere straffe for at angribe redningsfolk

Dansk Folkepartis retsordfører, Peter Skaarup, har indkaldt Nick Hækkerup til et samråd om sagerne.

Han har foreslået, at der gives ét års ubetinget fængsel, hvis man forvolder fare for andre ved at afskyde fyrværkeri.

Straffelovens § 252, stykke 1 Med fængsel indtil 8 år straffes den, der for vindings skyld, af grov kådhed eller på lignende hensynsløs måde volder nærliggende fare for nogens liv eller førlighed.

- Gruppen fra 12 til 18 år er en særlig gruppe, der skal have nogle særlige straffe i et særligt straffesystem.

Men hvad så med den 15-årige dreng, der affyrer fyrværkeri mod andre. Skal han også have et års ubetinget fængsel?

- Han skal ikke have et års ubetinget fængsel sammen med andre kriminelle. Han skal ind i et særligt strafsystem, som Dansk Folkeparti ønsker. Der kan han få samfundstjeneste eller straf i ungdomsinstitutioner. Vi skal have dem væk fra gaden, siger Peter Skaarup.

Første sag er afgjort ved retten

Det fremgår af svaret, at ni ud af de 13 gerningspersoner har dansk statsborgerskab, mens de resterende fire har opholdstilladelse her i landet.

Femten minutter over midnat i det nye år blev en mand på 20 år anholdt og sigtet for på hensynsløs måde at have udsat andre for fare ved at affyre et bomberør. Afstanden var cirka 30 meter.

Årsskiftets udrykninger 567 gange rykkede brandvæsener over hele landet ud i løbet af 31. december og 1. januar. 994 gange rykkede ambulancer, akutlægebiler og akutbiler ud. Ambulancerne kørte 870 ture, lægebilerne 109 ture, og akutbilerne rykkede ud 15 gange. Desuden gik akutlægehelikopterne på vingerne fire gange. 1.279 gange blev der ringet til 112 i løbet af nytårsaften og -nat. Kilde: Danske Beredskaber, Region Sjællands AMK-Vagtcentral.

Han blev samme dag idømt 60 dages ubetinget fængsel, fordi han udsatte to andre for fare i Toftlund, da han affyrede bomberøret.

Dansk Folkeparti har forud for samrådet krævet, at justitsministeren får politiet til at skærpe indsatsen for brud på fyrværkeriloven. Det afviser Nick Hækkerup imidlertid.

- Det er ikke mit indtryk, at der på nuværende tidspunkt til stadighed er problemer med ulovlig affyring af fyrværkeri, skriver ministeren.

Justitsministeren afviser også i første omgang at indføre en minimumsstraf på ét år i sagerne.

- Jeg finder ikke, at der er grund til at fravige de almindelige principper for udmåling af straf på dette område, skriver han.